เครดิตไทยฉิวฟิทช์มองดีขึ้นฐานะคลังปึ้ก
สบน.แจงฟิทช์ เรทติ้งส์ ให้เครดิตตราสารหนี้ระยะยาวของไทยระดับมีเสถียรภาพ
17 ส.ค. 2554

สบน.แจงฟิทช์ เรทติ้งส์ ให้เครดิตตราสารหนี้ระยะยาวของไทยระดับมีเสถียรภาพ
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า บริษัท ฟิทช์ เรทติ้งส์ ได้มีการปรับแนวโน้มอันดับความน่าเชื่อถือของตราสารหนี้ระยะยาวสกุลเงินบาทของรัฐบาล จากมุมมองที่เป็นลบ (Negative Outlook) เป็นมีเสถียรภาพ (Stable Outlook) ที่ระดับ A-
พร้อมทั้งยืนยันอันดับความน่าเชื่อถือของตราสารหนี้ระยะยาวสกุลเงินต่างประเทศของรัฐบาล (Foreign Currency Long-Term Issuer Default Rating) ที่ระดับ BBB 
ฟิทช์ฯ ยืนยันอันดับความน่าเชื่อถือของตราสารหนี้ระยะสั้นสกุลเงินต่างประเทศของรัฐบาล (Foreign Currency Short-Term Issuer Default Rating) ที่ระดับ F3 และระดับเพดานอันดับความน่าเชื่อถือของประเทศ (Country Ceiling) ที่ระดับ BBB+ 
การปรับเครดิตครั้งนี้สะท้อนถึงเสถียรภาพทางการคลังของประเทศที่เป็นไปตามคาดการณ์ไว้ อันเป็นผลมาจากการฟื้นตัวของเศรษฐกิจอย่างยั่งยืน การดำเนินการตามแผนสร้างเสถียรภาพทางการคลังของรัฐบาล และภาระผูกพันของรัฐบาลที่ลดลง อย่างไรก็ดี ความไม่แน่นอนของสถานการณ์ทางการเมืองในประเทศและผลของการเลือกตั้งในเดือนกรกฎาคมนี้อาจมีผลต่อความมีเสถียรภาพทางการคลัง ซึ่งอาจส่งผลลบต่อความน่าเชื่อถือของประเทศไทย
ในการประเมินพบว่า สัดส่วนหนี้รัฐบาลต่อจีดีพีจะลดลงอย่างต่อเนื่องจาก 30% ในปีงบประมาณ พ.ศ. 2553 เป็น 27% ในปีงบประมาณ พ.ศ. 2558 ส่วนจีดีพีเฉลี่ยปี 2555-2558 ที่ 4.5%